**Izrada plakata/postera u digitalnom obliku**

**Zašto se izrađuju posteri/plakati?**

Na posteru se kratko mogu prikazati najosnovniji dijelovi obrađenih tema odnosno sadržaja ili neki događaji, obavijesti i sl. Važno je da poster ima strukturu (uvodni dio, glavni dio i završni dio), bude čitljiv, pregledan, jasno označen, vizualno privlačan i točan, pisan standardnim hrvatskim jezikom poštujući pravila pisanja.

**Zadatak:** Izradi digitalni poster ili poster na papiru veličine A1 u kojem ćeš prikazati pregled (sažetak) odabranog dijela nastavnog gradiva prema nastavnim sadržajima iz 5. ili 6. teme. Samostalno odaberi dio ili dijelove gradiva za prikaz na posteru.

**Upute za rad (opis zadatka):**

Izradi plakat u jednom od predloženih besplatnih alata koje možeš pronaći na stranici

<https://e-laboratorij.carnet.hr/piktochart-izrada-infografike-izvjestaja-postera-i-prezentacija/> ili u programu canva <https://www.canva.com/> ili <http://www.photovisi.com/> ili odaberi bili koji drugi besplatni alat za izradu postera.

1. Upute za izradu plakata u digitalnom obliku

Prije nego odabereš alat u kojem ćeš raditi:

Isprobaj kako digitalni alati rade; kako se dodaje tekst, slike, kako se objavljuje i dr. Izaberi onaj digitalni alat koji ti se čini najprikladnijim. U svim alatima koristi Free verziju. Ako prvi put koristiš alat klikni na Sign up, a svaki sljedeći put klikni na Log in. Za registraciju ili prijavu koristi Google tj. *gmail* račun. Želiš li u svom radu koristiti slike prilikom pretraživanja upiši Free Photos ili Free Images ili Free Pictures. Jedna od stranica s besplatnim slikama jest https://pixabay.com/ . Obvezno koristi slike s oznakom Creative commons (CC) ili slobodna uporaba ili dijeljenje (neke slike imaju zaštićena autorska prava).

Nakon izrade plakata u digitalnom alatu:

* Kopiraj poveznicu i pošalji je učiteljici/učitelju na vrednovanje *(u Teamse).* Obrati pozornost na to da u postavkama digitalnog alata objavu mape postaviš javno (*Public*) kako bi bila vidljiva učiteljici/učitelju.
* Prije objave mape i slanja poveznice prouči rubriku s **kriterijima vrednovanja** i provjeri ima li tvoj plakat sve sastavnice koje se vrednuju.

1. Upute za izradu plakata na A1 papiru

* Pripazi na strukturu plakata, omjer slike i teksta, zastupljenost teksta (pisati u natuknicama), istaknutost naslova i podnaslova, boje, točnost i odabir podataka, veličinu slova (čitljivo s udaljenosti 1,5 metra), privlačnost i sve drugo što je navedeno u tablici za vrednovanje.

|  |  |  |  |
| --- | --- | --- | --- |
|  |  | KRITERIJI |  |
| SASTAVNICE | **1 bod** | **2 boda** | **3 bodova** |
| TOČNOST SADRŽAJA | Postoje značajnije pogreške u prikazanim sadržajima i/ili većina sadržaja nije odabrana u skladu sa zadanom temom što otežava donošenje zaključka o zadanoj temi. | Postoje manje pogreške u  prikazanim sadržajima i/ili neki sadržaji nisu u potpunosti odabrani u skladu sa zadanim ciljem što može otežati  donošenje zaključka o zadanoj temi. | Svi prikazani sadržaji su odabrani u skladu sa zadanim ciljem te omogućuju donošenje zaključka o zadanoj temi. |
| STRUKTURIRANJE SADRŽAJA | Sistematičnost prikaza samo se minimalno nazire, a odabrani sadržaji su međusobno nepovezani. Teško se snalaziti u plakatu. | Sadržaji su uglavnom sistematično prikazani, ali su djelomično nepotpuni ili preopširni i/ili nejasni. Plakat je donekle nepregledan te ga je teže pratiti. | Sadržaji su u potpunosti sistematično prikazani logičkim slijedom što olakšava praćenje i pobuđuje zainteresiranost. |
| KONCEPTUALNI PRISTUP | Prikaz ukazuje da autor nije u zadovoljavajućoj mjeri usvojio sadržaje te da izostaje njihovo razumijevanje. | Prikaz ukazuje da je autor sadržaje usvojio i da ih  razumije, ali izostaje povezanost. | Prikaz ukazuje da je autor sadržaje usvojio i da ih u potpunosti razumije. Vidljiva je povezanost sa sadržajima drugih predmeta i među pojmovima. |
| KREATIVNOST | Plakat je minimalno stilski prepoznatljiv i vizualno neatraktivan. Slikovni prikazi odabrani su bez puno promišljanja o sadržajima koje trebaju predstaviti. Korištene boje i slova su neprikladni, a važni sadržaji u pravilu nisu istaknuti pa je cijeli prikaz samo minimalno u službi zadanog cilja. | Plakat je stilski nedovoljno prepoznatljiv te samo djelomično privlači pažnju publike. Slikovni prikazi nisu u potpunosti u funkciji sadržaja. Korištene boje i slova nisu u potpunosti usklađeni, a važni sadržaji su samo djelomično istaknuti čime je smanjen vizualni dojam te je stilski prikaz samo djelomično u službi zadanog cilja. | Plakat je stilski prepoznatljiv, inovativan i privlači pažnju publike. Slikovni prikazi su pažljivo odabrani. Korištene su različite boje, kao i slova različitih veličina i fontova, s istaknutim bitnim sadržajima što daje izvrstan vizualni dojam, a ujedno je u službi zadanog cilja. |
| UREDNOST | Plakat je uglavnom neuredan i nepregledan, a tekst i slike/crteži neusklađeni veličinom i neuredno napisani/zalijepljeni što u velikoj mjeri narušava vizualni dojam. | Plakat je djelomično uredan i pregledan, a tekst i slike/crteži su uglavnom uredni i odgovarajuće veličine. Plakat na prvi pogled daje djelomično dobar vizualni dojam. | Plakat je uredan i pregledan, a tekst i slike/crteži su uredni i primjerene veličine. Plakat na prvi pogled daje dobar vizualni dojam. |
| Prijedlog vrednovanja: 0-6=1 7-8=2 9 -11=3 12 -13=4 14 – 15=5 | | | |

